**Sahyādri** (hindski jezik: सह्याद्री, što znači "Dobronamjerne planine") ili **Zapadni Gati** (engl: *Western Ghats*, tj. "Zapadne klisure") je gorje koje se proteže od sjevera 1600 km prema jugu duž zapadnog ruba visoravni Dekan u zapadnom dijelu Indije, prosječne širine od oko 100 km. 

Karta Indijskih planina sa Sahyādri gorjem duž zapadne obale potkontinenta

Odlike
------

Vrh Anamudi u Nacionalnom parku Eravikulam, Tamil Nadu
Planine započinju je u sjevernom dijelu granice država Gujarat i Maharashtra (gdje ih zovu "Sahyadhri planine"), potom je 60% Sahyādrija u državi Karnataka (gdje ga zovu gorje *Ombattu Gudda*), te se pružaju južno preko Kerala (*Sahya Parvatam*) sve do kraja Indije u državi Tamil Nadu (gdje ih zovu *Nilagiri malai*, tj. "Nilgiri planine", povezane s *Anaimalai* ili "Slonovom planinom"). Najviši vrh je Anamudi (2695 m) na Anaimalai planini, koji je ujedno i najviši vrh u Indiji južno od Himalaja.

Sahyādri planine nisu tipične i predstavljaju prilično samostojeći dio visoravni Dekan, a nastale su prije 150 milijuna godina tijekom raspada superkontinenta Gondvane. Planinski masiv Sahyādri, uglavnom od bazalta, stariji je od Himalaja, te predstavlja geomorfološke odlike iznimne važnosti s jedinstvenim biofizičkim i ekološkim procesima. Zbog toga je 2012. godine 795.315 ha 'Sahyādrija upisano na UNESCO-v popis mjesta svjetske baštine u Aziji

### Najviši vrhovi:

| Slijed | Ime | Visina (m) | Lokacija |
| --- | --- | --- | --- |
| 01. | Anamudi | 2695 | Idukki, Kerala |
| 02. | Meesapulimala | 2640 | Idukki, Kerala |
| 03. | Doddabetta | 2637 | Nilgiris, Tamil Nadu |
| 04. | Kolaribetta | 2629 | Nacionalni park Mukurthi, Tamil Nadu |
| 05. | Mukurthi | 2554 | Nacionalni park Mukurthi, Tamil Nadu |
| 06. | Vandaravu | 2553 | Nacionalni park Palani, Tamil Nadu |
| 07. | Kattumalai | 2552  | Nacionalni park Eravikulam, Kerala |
| 08. | Anginda | 2383 | Nacionalni park Tiha dolina, Kerala |
| 09. | Vavul Mala | 2339  | Vellarimala, Kerala |
| 10. | Kodaikanal | 2133 | Kodaikanal, Tamil Nadu |

Klima
-----

Karta količine padalina na gorju Sahyādri
Klima Sahyādrija varira u odnosu na visinu i udaljenosti od ekvatora. U donjim dijelovima bližima moru, klima je tropska i vlažna, dok područja na visinama iznad 1500 m na jugu, i 2000 m na sjeveru gorja, imaju više umjerenu klimu. Prosječna godišnja temperatura je oko 15 °C, a u nekim dijelovima je čest mraz i temperature dosežu točku ledišta tijekom zimskih mjeseci. Najviša temperatura je u rasponu od 20 °C na jugu do 24 °C na sjeveru. Također je zamjetno kako se najhladnije razdoblje u jugozapadnom Sahyādriju podudara s najvlažnijim. Ovdje je prosječna količina padalina oko 3000–4000 mm s lokalnim krajnostima od 9.000 mm. To je zato što su tijekom sezone monsuna (od lipnja do rujna) teški oblaci s istoka prisiljeni da ispuste većinu svoje kiše na istočnoj strani (privjetrini) Sahyādrija. Zapravo, visokoplaninski šumski ekosustav Sahyādrija predstavlja jedan od najboljih primjera monsunskog sustava na svijetu i znatno utječe na indijsko vrijeme općenito.

Bioraznolikost
--------------

Shola travnjaci u Nacionalnom parku Kudremukh, Karnataka
Varandha prijelaz (Karnataka) s brojnim slapovima
Sahyādri također ima izuzetnu bioraznolikost i visoku razinu endemizma, te je priznat kao jedan od osam vodećih svjetskih "najvrućih mjesta" biološke raznolikosti. Šume ovog gorja uključuju neke od najboljih predstavnika ne-ekvatorske tropske zimzelene šume koje su i dom globalno ugrožene flore i faune. Tu obitava više od 5000 biljnih vrsta, 139 vrsta sisavaca (azijski slon, tigar, leopard, crna pantera, usnati medvjed, divlja svinja, gaur *(Bos gaurus)*, sambar *(Rusa unicolor)*, indijski muntjak *(Muntiacus muntjak)*, lavlji makaki *(Macaca silenus)*, Nilgiri lengur *(Trachypithecus johnii)*, Wroughtonov šišmiš *(Otomops wroughtoni)* i dr.), 508 vrsta ptica, 179 vrsta vodozemaca (više od 80% endema), 102 vrste riba (kao što su napuhače *Tetraodon travancoricus i Carinotetraodon imitator*), te 258 vrsta puževa iz 57 rodova i 24 obitelji. Većina od njih su endemske vrste, a najmanje 325 ih je kritično ugrožena vrsta. Također, štitorepe zmije *(Uropeltidae)* su gotovo potpuno ograničene na ovo gorje.

Tu se nalazi više zaštićenih područja od kojih su najpoznatiji:

|  |  |
| --- | --- |
| * Nacionalni park Eravikulam
* Nacionalni park Kudremukh
* Mannavan Shola
* Rezervat divljine Aralam
* Rezervat divljine Bhadra
* Rezervat divljine Brahmagiri
 | * Rezervat divljine Pushpagiri
* Rezervat divljine Radhanagari
* Rezervat divljine Talacauvery
* Šumsko područje Achankovil
* Šumski rezervat Attapadi
* Šumski rezervat Balahalli
 |

* Lavlji makakiLavlji makaki
* Bengalski tigar u Rezervatu divljine BhadraBengalski tigar u Rezervatu divljine Bhadra
* Šumski golub Nilgiri (Columba elphinstonii)Šumski golub Nilgiri *(Columba elphinstonii)*
* Veliki indijski kljunorožac u ValparaijuVeliki indijski kljunorožac u Valparaiju
* Endemski puž Indrella ampullaEndemski puž *Indrella ampulla*
* Ljubičasta žaba (Nasikabatrachus sahyadrensis), živi fosil otkriven 2003.Ljubičasta žaba *(Nasikabatrachus sahyadrensis)*, živi fosil otkriven 2003.

Izvori
------

1. ↑  Četiri prirodne svjetske baštine upisane na popis 1. srpnja 2012. () Posjećeno 21. srpnja 2012.
2. ↑  „Archive copy". Arhivirano iz originala na datum 2010-04-04. Pristupljeno 2012-10-30.
3. ↑
4. ↑  R.J. Ranjit Daniels, *Biodiversity of the Western Ghats – An Overview*, Wildlife Institute of India, 28. veljače 2007. () Posjećeno 21. srpnja 2012.

Vanjske veze
------------

* Biodiversityhotspots.org
* Western Ghats, India () Posjećeno 21. srpnja 2012.
* Cvijeće Zapadnih Ghati Arhivirano 2021-03-06 na Wayback Machine-u () Posjećeno 21. srpnja 2012.

Ostali projekti

|  |  |
| --- | --- |
|  | U Wikimedijinoj ostavi ima još materijala vezanih za: **Zapadni Ghati** |

| * p
* r
* u
Svjetska baština u Indiji |
| --- |
|  | 
Tvrđava Agra • Špiljski hramovi u Ajanti • Skloništa u stijenama Bhimbetke • Crvena utvrda u Delhiju • Arheološki park Champaner-Pavagadh • Chhatrapati Shivaji Terminus, Historijski željeznički kolodvor u Mumbaiju • Veliki hramovi dinastije Chola (Brihadeeswarar, Gangaikondacholisvaram i Airavatesvara) • Špilje Elephante • Špiljski hramovi Ellore • Mogulski grad Fatehpur Sikri • Crkve i konvikti starog grada Goa • Spomenici Hampija • Humajunova grobnica u Delhiju • Jantar Mantar u Jaipuru • Nacionalni park Kaziranga • Nacionalni park Keoladeo • Skupina spomenika grada Khajurahoa • Hram sunca u Konarku • Kutab minaret s pripadajućim spomenicima u Delhiju • Spomenici Mahabalipurama • Mahabodhi • Nacionalni park Manas • Nacionalni parkovi Nanda Devi i Dolina cvijeća • Spomenici Pattadakala • Indijske planinske pruge • Rajasthanske brdske utvrde • Budistički spomenici Sanchija • Nacionalni park Sundarbans1) • Zapadni Gati
 | Indijska zastava |
| **Indijska nematerijalna svjetska baština**

Novruz, proslava iranske Nove godine2) • Kutiyattam, sanskritsko kazalište • Ramlila, tradicionalna izvedba Ramajane • Ramman, vjerski festival i kazalište u Garhwal Himalajama |
| 
1) Zajednička svjetska baština Indije i Bangladeša.  
2) Slavi se u još desetak država sa značajnim udjelom iranskog stanovništva. 
 |

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 315526687
* LCCN: sh85146257
* GND: 4079224-9
* NKC: ge921273

 |